শুক্রবার ছুটির দিন। দুপুরের দিকে নানাবাড়িতে এসেই দুঃসংবাদটা পেল সুজন। সাত বছর বয়সী মামাতো ভাই পিন্টুকে খুঁজে পাওয়া যাচ্ছে না। সবার মুখ থমথমে। সকাল থেকে খোঁজ নেই। দুপুর গড়িয়েছে মাত্র। এখনো খারাপ কোনো চিন্তা মাথায় আসছে না কারো। হয়তো খেলতে খেলতে একটু দূরেই চলে গিয়েছে। তবে বাড়ির পথ তার চেনার কথা। দুপুরের খাবারের সময় গড়াতেই টেনশন ঘিরে ধরল সবাইকে। বাড়ির লোকজন বেরিয়ে পড়ল খোঁজে। বিকেলের দিকে শুরু হয়ে গেল কান্নার রোল। মাইকিংও হচ্ছে। লাল হাফপ্যান্ট আর কালো গেঞ্জি ছিল পরনে। পুলিশেও খবর দেওয়া হয়েছে।